**Zalaszentgrót Város Önkormányzata Képviselő-testületének 8/2024. (XI. 28.) önkormányzati rendelete**

**Szervezeti és Működési Szabályzatáról szóló 25/2014. (XI. 28.) önkormányzati rendeletének módosításáról**

Zalaszentgrót Város Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, valamint az Alaptörvény 32. cikk (1) bekezdésének a) és d) pontjában és a Magyarország helyi önkormányzatairól szóló 2011. évi CLXXXIX. törvény 53. § (1) bekezdésében meghatározott feladatkörében eljárva a Szervezeti és Működési Szabályzatáról szóló 25/2014. (XI. 28.) önkormányzati rendelet módosításáról a következőket rendeli el:

**1. §**

(1) A Zalaszentgrót Város Önkormányzata Képviselő-testületének a Szervezeti és Működési Szabályzatáról szóló 25/2014 (XI. 28.) önkormányzati rendelet 8. § (5) bekezdés n) pontja helyébe a következő rendelkezés lép:

*(Az önkormányzat helyi közügyek, valamint helyben biztosítható közfeladatok körében önként vállalt feladatai különösen)*

„*n)* iskoláskorúak térítésköteles oltásához való hozzájárulás,”

(2) A Zalaszentgrót Város Önkormányzata Képviselő-testületének a Szervezeti és Működési Szabályzatáról szóló 25/2014 (XI. 28.) önkormányzati rendelet 8. § (5) bekezdése a következő o) ponttal egészül ki:

*(Az önkormányzat helyi közügyek, valamint helyben biztosítható közfeladatok körében önként vállalt feladatai különösen)*

„*o)* külön önkormányzati határozat alapján gondoskodik a települési értéktár Bizottság feladatainak ellátásáról.”

**2. §**

(1) A Zalaszentgrót Város Önkormányzata Képviselő-testületének a Szervezeti és Működési Szabályzatáról szóló 25/2014 (XI. 28.) önkormányzati rendelet 11. § (2) bekezdése helyébe a következő rendelkezés lép:

„(2) A rendes képviselő-testületi ülés meghívóját - elsősorban elektronikus úton - úgy kell kézbesíteni, hogy azt a képviselők és a meghívottak legalább három nappal az ülés előtt megkapják.”

(2) A Zalaszentgrót Város Önkormányzata Képviselő-testületének a Szervezeti és Működési Szabályzatáról szóló 25/2014 (XI. 28.) önkormányzati rendelet 11. § (6) és (7) bekezdése helyébe a következő rendelkezések lépnek:

„(6) Rendkívül indokolt esetben az írásba foglalt előterjesztés és határozati javaslat az ülés megkezdése előtt történő kiosztására is sor kerülhet.

(7) A lakosság értesítése a képviselő-testületi ülés időpontjáról, helyéről és napirendjéről a meghívó városi honlapon történő közzétételével valósul meg.”

**3. §**

A Zalaszentgrót Város Önkormányzata Képviselő-testületének a Szervezeti és Működési Szabályzatáról szóló 25/2014 (XI. 28.) önkormányzati rendelet 21. § (6) bekezdése helyébe a következő rendelkezés lép:

„(6) A név szerinti szavazás során a jegyző egyenként olvassa a települési képviselők nevét, akik igennel, nemmel vagy tartózkodom nyilatkozattal szavaznak. ”

**4. §**

A Zalaszentgrót Város Önkormányzata Képviselő-testületének a Szervezeti és Működési Szabályzatáról szóló 25/2014 (XI. 28.) önkormányzati rendelet 22. § (6) bekezdése helyébe a következő rendelkezés lép:

„(6) A polgármester a határozatok végrehajtásáról a határidő lejártát követő képviselő-testületi ülésen számol be a képviselő-testület részére.”

**5. §**

A Zalaszentgrót Város Önkormányzata Képviselő-testületének a Szervezeti és Működési Szabályzatáról szóló 25/2014 (XI. 28.) önkormányzati rendelet 26. § (1) bekezdése helyébe a következő rendelkezés lép:

„(1) A jegyző az elkészített rendelettervezeteket azok állampolgári és civil szervezeti véleményezése érdekében az önkormányzat hivatalos honlapján közzéteszi.”

**6. §**

A Zalaszentgrót Város Önkormányzata Képviselő-testületének a Szervezeti és Működési Szabályzatáról szóló 25/2014 (XI. 28.) önkormányzati rendelet 28. § (1) és (2) bekezdése helyébe a következő rendelkezések lépnek:

„(1) A rendeletek kihirdetéséről az erre a célra kialakított központi rendszerben történő publikálás útján a jegyző gondoskodik.

(2) A rendeletek nyilvántartásának vezetése a jegyző feladata.”

**7. §**

A Zalaszentgrót Város Önkormányzata Képviselő-testületének a Szervezeti és Működési Szabályzatáról szóló 25/2014 (XI. 28.) önkormányzati rendelet 31. § (2) bekezdése helyébe a következő rendelkezés lép:

„(2) Kétség esetén a Pénzügyi és Gazdasági Bizottság véleménye alapján a képviselő-testület vita nélkül dönt arról, hogy a hozzászólás interpellációnak, vagy kérdésnek minősül-e.”

**8. §**

A Zalaszentgrót Város Önkormányzata Képviselő-testületének a Szervezeti és Működési Szabályzatáról szóló 25/2014 (XI. 28.) önkormányzati rendelet 39/A. § (2) bekezdése helyébe a következő rendelkezés lép:

„(2) Amennyiben a személyes érintettségre utaló körülmény a döntéshozatalt követően merül fel, vagy annak fennállását a képviselő az (1) bekezdés szerinti felszólításra nem ismeri el, úgy bármely képviselő javasolhatja, hogy a kérdésben a Pénzügyi és Gazdasági Bizottság folytasson le vizsgálatot és foglaljon állást, azzal, hogy az ezen bizottság képviselő tagja az őt érintő vizsgálat során az állásfoglalás kialakításában nem vehet részt. A vizsgálat során biztosítani kell az érintett képviselő kérésére a személyes meghallgatás, valamint a bizonyítékok előterjesztésének lehetőségét. A vizsgálat eredményét a bizottság elnöke a soron következő testületi ülésen ismerteti.”

**9. §**

A Zalaszentgrót Város Önkormányzata Képviselő-testületének a Szervezeti és Működési Szabályzatáról szóló 25/2014 (XI. 28.) önkormányzati rendelet 41. § (3) bekezdés b) pontja helyébe a következő rendelkezés lép:

*(, Az állandó bizottságok a következők:)*

„*b)* Pénzügyi és Gazdasági Bizottságban a képviselő-testületi tagok száma 4 fő, nem képviselő-testületi tagok száma 3 fő.”

**10. §**

(1) A Zalaszentgrót Város Önkormányzata Képviselő-testületének a Szervezeti és Működési Szabályzatáról szóló 25/2014 (XI. 28.) önkormányzati rendelet 48. § (1) bekezdése helyébe a következő rendelkezés lép:

„(1) A Pénzügyi és Gazdasági Bizottság feladat- és hatáskörei:

*a)* A képviselő-testülettől átruházott feladat- és hatáskörök:

*aa)* a hivatal szervezeti és működési szabályzatának, valamint módosításának jóváhagyása,

*ab)* a Mötv. 37. § (1) bekezdése szerinti lemondó nyilatkozat átvétele,

*ac)* a települési térképészeti határ kiigazításának véleményezése,

*ad)* helyi közút forgalmi rendjének kialakítása.

*b)* Egyéb feladat- és hatáskörök pénzügyi területet érintően

*ba)* részt vesz az önkormányzat éves költségvetése előkészítésében, véleményezi az elkészült tervezetet,

*bb)* folyamatosan ellenőrzi az éves költségvetés végrehajtását,

*bc)* közreműködik a költségvetési bevételi források feltárásában,

*bd)* javaslatot készít az önkormányzati képviselő-testület számára a költségvetési maradvány felhasználására, előirányzatok közötti átcsoportosítására,

*be)* javaslatot készít a gazdálkodás ésszerűsítésére,

*bf)* az egyéb állandó bizottságokkal együtt véleményezi az önkormányzati fenntartású intézmények költségvetési javaslatát,

*bg)* vizsgálja az önkormányzati fenntartású intézmények gazdálkodását,

*bh)* közreműködik a zárszámadás előkészítésében, a pénzfelhasználás ellenőrzésében,

*bi)* véleményezi a költségvetés végrehajtásáról szóló beszámolót,

*bj)* a képviselő-testület felhatalmazása alapján bármely önkormányzati hatáskört érintő forrásfelhasználást vizsgálhat,

*bk)* közreműködik az adójellegű helyi rendeletek kidolgozásában, ellenőrzi ezek hatályosulását,

*bl)* megtárgyalja az éves ellenőrzési beszámolót és a következő évi ellenőrzési tervet,

*bm)* közreműködik az önkormányzati rendeletek előkészítésében, véleményezi az önkormányzati rendelettervezeteket,

*bn)* vizsgálja az önkormányzati rendeletek hatályosulását és szükség esetén javaslatot tesz azok módosításra vagy új rendelet alkotására,

*bo)* nem szabályozott helyi társadalmi viszony rendezésére önkormányzati rendelet alkotását kezdeményezi,

*bp)* véleményezi a képviselő-testület elé terjesztett szerződéstervezeteket,

*bq)* kivizsgálja a helyi önkormányzati képviselő összeférhetetlenségének megállapítására vonatkozó kezdeményezést.”

(2) A Zalaszentgrót Város Önkormányzata Képviselő-testületének a Szervezeti és Működési Szabályzatáról szóló 25/2014 (XI. 28.) önkormányzati rendelet 48. §-a a következő (1a) bekezdéssel egészül ki:

„(1a) Egyéb feladat és hatáskörök gazdasági és városfejlesztési területet érintően:

*a)* általánosságban közreműködik a helyi önkormányzati településfejlesztéssel, településrendezéssel, az épített és természeti környezet védelmével, az infrastruktúra megteremtésével és fenntartásával összefüggő műszaki feladatok ellátásában,

*b)* figyelemmel kíséri és ellenőrzi a településrendezési eszközök hatályosulását, közreműködik azok felülvizsgálatában, javaslatot tesz módosításukra, előírásaik hatályon kívül helyezésére, új eszközök készítésére,

*c)* figyelemmel kíséri és ellenőrzi a településrendezési eszközök hatályosulását, közreműködik azok felülvizsgálatában, javaslatot tesz módosításukra, előírásaik hatályon kívül helyezésére, új eszközök készítésére,

*d)* figyelemmel kíséri a városfejlesztési feladatok végrehajtását a beruházások előkészítésétől a megvalósulásukig, mely során jelzéssel élhet a képviselő-testület felé, ha a beruházások ellentétesek a településrendezési eszközök szabályaival,

*e)* városfejlesztési kérdésekben előzetes állásfoglalást nyújt a képviselő-testület részére,

*f)* felkérésre részt vesz a nem önkormányzati beruházások egyeztető tárgyalásain, véleményezi az ilyen beruházások szükségességét,

*g)* közreműködik a városi infrastruktúra fejlesztésére vonatkozó koncepciók kialakításában,

*h)* javaslatot tesz utak, csatornák, közművek fejlesztésére, felújítására,

*i)* ellenőrzi a közterületek használatát, fenntartását, jelzi az esetleges műszaki hiányosságokat,

*j)* képviselő-testületi felhatalmazásra bármely helyi gazdasági jellegű kérdésben véleményt nyilvánít,

*k)* ellenőrzi a város fenntartásában lévő köztemetők állapotát, javaslatot tehet a temetők rendben tartására, új parcellák nyitására,

*l)* előkészíti az önkormányzat tulajdonába kerülő vagyontárgyak használatával, hasznosításával összefüggő képviselő-testületi döntéseket, az egyes vagyontárgyak hasznosítására javaslatokat dolgoz ki, ellenőrzi a képviselő-testület önkormányzati vagyonra vonatkozó döntéseinek végrehajtását,

*m)* közreműködik az önkormányzat tulajdonába kerülő vagyontárgyak átvételében,

*n)* ellenőrzi a korlátozottan forgalomképes vagyon használatát, javaslatot készít ezeknek a vagyontárgyaknak más célú hasznosítására, ésszerűbb használatára,

*o)* véleményezi az önkormányzati tulajdonba tartozó vagyontárgyak vállalkozási célú felhasználását, javaslatot tesz a hasznosítás módjára,

*p)* a képviselő-testület önkormányzati tulajdon hasznosítására vonatkozó döntése előtt a bizottsági állásfoglalást a testület elé terjeszti,

*q)* vizsgálja az önkormányzati vagyonnal is működő vállalkozások eredményességét,

*r)* kezdeményezi a nem gazdaságosan működő - önkormányzati érdekeltségű - vállalkozások átalakítását, megszüntetését,

*s)* folyamatosan figyelemmel kíséri a város és a városkörnyék gazdaságának alakulását, gazdaságélénkítési koncepciót dolgozhat ki,

*t)* részt vesz a munkahelyteremtést szolgáló feltételek felkutatásában, javaslatot tesz munkahelyteremtő vállalkozások támogatására,

*u)* koordinálja a Szentgróti Víz- és Fürdő Kft. által ellátott feladatokat.”

(3) A Zalaszentgrót Város Önkormányzata Képviselő-testületének a Szervezeti és Működési Szabályzatáról szóló 25/2014 (XI. 28.) önkormányzati rendelet 48. § (3) bekezdés b) pont bq) alpontja helyébe a következő rendelkezés lép:

*(A Szociális és Humán Ügyek Bizottságának feladat- és hatáskörei:   
Egyéb feladat- és hatáskörök:)*

„*bq)* kapcsolatot tart a gyermek- és ifjúságvédelem, valamint a szociális gondoskodás területén működő civil szervezetekkel,”

(4) A Zalaszentgrót Város Önkormányzata Képviselő-testületének a Szervezeti és Működési Szabályzatáról szóló 25/2014 (XI. 28.) önkormányzati rendelet 48. § (3) bekezdés b) pontja a következő br) alponttal egészül ki:

*(A Szociális és Humán Ügyek Bizottságának feladat- és hatáskörei:   
Egyéb feladat- és hatáskörök:)*

„*br)* nyilvántartja és ellenőrzi a polgármester, a képviselők, és a velük közös háztartásban élő házas- vagy élettárs, valamint gyermek vagyonnyilatkozatát.”

**11. §**

A Zalaszentgrót Város Önkormányzata Képviselő-testületének a Szervezeti és Működési Szabályzatáról szóló 25/2014 (XI. 28.) önkormányzati rendelet 48/A. § (5) bekezdés c) pontja helyébe a következő rendelkezés lép:

*(A városi és városrészi rendezvények összehangolásának felügyeletéért felelős tanácsnok az alábbi feladatok koordinálását látja el, és figyelemmel kíséri a feladatkörével összefüggő döntések végrehajtását:)*

„*c)* együttműködés a SZE-VA GRÓT Kulturális és Vagyongazdálkodási Szolgáltató Nonprofit Korlátolt Felelősségű Társaság vezetőjével és munkatársaival a városi és városrészi rendezvények megszervezésében,”

**12. §**

(1) A Zalaszentgrót Város Önkormányzata Képviselő-testületének a Szervezeti és Működési Szabályzatáról szóló 25/2014 (XI. 28.) önkormányzati rendelet 48/B. § (2) bekezdése helyébe a következő rendelkezés lép:

„(2) A tanácsadó testület 14 tagját az önkormányzat közigazgatási területén lévő Aranyod, Csáford, Kisszentgrót, Tüskeszentpéter, Zalakoppány, valamint Zalaudvarnok városrészek, valamint a városközpont lakossága közül megbízott 2-2 fő választópolgár adja, akik közül az egyik személy a városrészi üzemeltetés, a másik pedig a kulturális élet felelősségi területén segíti a tanácsnokok munkáját.”

(2) A Zalaszentgrót Város Önkormányzata Képviselő-testületének a Szervezeti és Működési Szabályzatáról szóló 25/2014 (XI. 28.) önkormányzati rendelet 48/B. § (6) bekezdése helyébe a következő rendelkezés lép:

„(6) A tanácsadó testület tagjait a polgármester bízza meg. A városi és városrészi tanácsadó testületi tagokkal való folyamatos kapcsolattartás és feladataik ellátásának támogatása, segítése, illetve város és városrész hatékony képviselete és közvetlen felügyeletének biztosítása érdekében a polgármester az önkormányzati képviselők közül területfelelősöket jelölhet ki.”

(3) A Zalaszentgrót Város Önkormányzata Képviselő-testületének a Szervezeti és Működési Szabályzatáról szóló 25/2014 (XI. 28.) önkormányzati rendelet 48/B. §-a a következő (7) bekezdéssel egészül ki:

„(7) A tanácsadó testület üléseit a polgármester hívja össze.”

**13. §**

(1) A Zalaszentgrót Város Önkormányzata Képviselő-testületének a Szervezeti és Működési Szabályzatáról szóló 25/2014 (XI. 28.) önkormányzati rendelet 51. § a)–d) pontja helyébe a következő rendelkezések lépnek:

*(A tanácsadó testület városrészi tagjainak feladatai:)*

„*a)* javaslatot tehetnek költségvetési előirányzat felhasználására,

*b)* javaslatot tehetnek az önkormányzati tulajdonú ingatlanok hasznosításával kapcsolatos ügyekben,

*c)* javaslatot tehetnek a közterület-elnevezésekre,

*d)* közreműködnek a közösség érdekében végzendő munkák megvalósításában,”

(2) A Zalaszentgrót Város Önkormányzata Képviselő-testületének a Szervezeti és Működési Szabályzatáról szóló 25/2014 (XI. 28.) önkormányzati rendelet 51. § f) és g) pontja helyébe a következő rendelkezések lépnek:

*(A tanácsadó testület városrészi tagjainak feladatai:)*

„*f)* közreműködnek a közösségi létesítmények működtetésében,

*g)* javaslatot tehetnek az egyéb településüzemelési feladatok ellátására.”

**14. §**

A Zalaszentgrót Város Önkormányzata Képviselő-testületének a Szervezeti és Működési Szabályzatáról szóló 25/2014 (XI. 28.) önkormányzati rendelet 52. §-a helyébe a következő rendelkezés lép:

**„52. §**

A tárgyévi költségvetési rendeletben meghatározott előirányzatokból - a mindenkor hatályban lévő pénzügyi, adó, munkaügyi és társadalombiztosítási jogszabályok betartásával - gazdálkodnak, azzal, hogy az előirányzat felett a rendelkezési jogot a polgármester gyakorolja.”

**15. §**

(1) A Zalaszentgrót Város Önkormányzata Képviselő-testületének a Szervezeti és Működési Szabályzatáról szóló 25/2014 (XI. 28.) önkormányzati rendelet 53. § (3) bekezdése helyébe a következő rendelkezés lép:

„(3) A polgármester illetményét és jutalmazását a képviselő-testület állapítja meg.”

(2) A Zalaszentgrót Város Önkormányzata Képviselő-testületének a Szervezeti és Működési Szabályzatáról szóló 25/2014 (XI. 28.) önkormányzati rendelet 53. § (4) bekezdés i) és j) pontja helyébe a következő rendelkezések lépnek:

*(A képviselő-testület egyes hatásköreinek gyakorlását a polgármesterre ruházza át az alábbiak szerint:)*

„*i)* önkormányzati tulajdonú bérlemény bérlő általi, bruttó három millió forint értékhatárt meg nem haladó átalakításához, felújításához való hozzájárulás megadása, az ezzel kapcsolatos megállapodás megkötése,

*j)* közérdekű használati jog, vezetékjog és szolgalmi jog alapítására, biztonsági övezet létrehozására, valamint közterület ilyen jellegű igénybevételére vonatkozó megállapodás, szerződés megkötése, módosítása és megszüntetése bruttó három millió forint szerződéses értékhatárig, valamint az önkormányzat közfeladatainak ellátásához, valamint a saját vagy társfinanszírozásában létrejövő fejlesztések, beruházások, rekonstrukciók megvalósításához szükséges esetben térítésmentesen,”

(3) A Zalaszentgrót Város Önkormányzata Képviselő-testületének a Szervezeti és Működési Szabályzatáról szóló 25/2014 (XI. 28.) önkormányzati rendelet 53. § (4) bekezdés o) pontja helyébe a következő rendelkezés lép:

*(A képviselő-testület egyes hatásköreinek gyakorlását a polgármesterre ruházza át az alábbiak szerint:)*

„*o)* a jóváhagyott pályázati támogatás, illetve a biztosított költségvetési forrás erejéig megköti az elnyert pályázatok megvalósításához szükséges szerződéseket és megteszi a szükséges jognyilatkozatokat.”

(4) A Zalaszentgrót Város Önkormányzata Képviselő-testületének a Szervezeti és Működési Szabályzatáról szóló 25/2014 (XI. 28.) önkormányzati rendelet 53. § (4a) bekezdése helyébe a következő rendelkezés lép:

„(4a) A polgármester a képviselő-testület által átruházott hatáskörben lefolytatja a településképi véleményezési, a településképi bejelentési és településképi kötelezési eljárásokat. A polgármester a képviselő-testülettől átruházott hatáskörben tájékoztatást ad a településképi követelményekről. ”

**16. §**

A Zalaszentgrót Város Önkormányzata Képviselő-testületének a Szervezeti és Működési Szabályzatáról szóló 25/2014 (XI. 28.) önkormányzati rendelet 54. § (3) bekezdés a) pontja helyébe a következő rendelkezés lép:

*(A polgármester egyéb jogkörében eljárva a Mötv. 67. §-ában felsoroltakon túl)*

„*a)* megteszi a Mötv. 81. § (4) bekezdése szerinti jegyzői munkáltatói joggyakorláshoz szükséges nyilatkozatokat,”

**17. §**

A Zalaszentgrót Város Önkormányzata Képviselő-testületének a Szervezeti és Működési Szabályzatáról szóló 25/2014 (XI. 28.) önkormányzati rendelet 58. § (1) bekezdése helyébe a következő rendelkezés lép:

„(1) A képviselő-testület az önkormányzat működésével, valamint a polgármester vagy a jegyző feladat- és hatáskörébe tartozó ügyek döntésre való előkészítésével és végrehajtásával kapcsolatos feladatok ellátására Zalaszentgróti Közös Önkormányzati Hivatal elnevezéssel közös önkormányzati hivatalt működtet Tekenye Község Önkormányzatával és Zalavég Község Önkormányzatával.”

**18. §**

(1) A Zalaszentgrót Város Önkormányzata Képviselő-testületének a Szervezeti és Működési Szabályzatáról szóló 25/2014 (XI. 28.) önkormányzati rendelet 61. § (3) bekezdése helyébe a következő rendelkezés lép:

„(3) A feladatkörébe tartozó közszolgáltatások ellátása céljából az önkormányzat intézményt alapíthat. ”

(2) A Zalaszentgrót Város Önkormányzata Képviselő-testületének 25/2014. (XI. 28.) önkormányzati rendelete a Szervezeti és Működési Szabályzatáról szóló 25/2014 (XI. 28.) önkormányzati rendelet 61. §-a a következő (4) és (5) bekezdéssel egészül ki:

„(4) Az önkormányzat az óvodai ellátásról az általa önállóan fenntartott Zalaszentgróti Napköziotthonos Óvoda-Bölcsőde fenntartása révén gondoskodik.

(5) Az önkormányzat az egészségügyi általános járóbeteg szakellátásáról az általa fenntartott Városi Önkormányzat Egészségügyi Központja révén gondoskodik. ”

**19. §**

A Zalaszentgrót Város Önkormányzata Képviselő-testületének a Szervezeti és Működési Szabályzatáról szóló 25/2014 (XI. 28.) önkormányzati rendelet 63. § (1) bekezdése helyébe a következő rendelkezés lép:

„(1) Az önkormányzat gazdálkodását az Állami Számvevőszék és az erre jogszabályban felhatalmazott külső szervek ellenőrzi.”

**20. §**

Hatályát veszti a Zalaszentgrót Város Önkormányzata Képviselő-testületének a Szervezeti és Működési Szabályzatáról szóló 25/2014 (XI. 28.) önkormányzati rendelet

*1.* 4. §-a,

*2.* 7. § (2) bekezdése,

*3.* 8. § (5) bekezdés e) pontja,

*4.* 9. § (2) bekezdése,

*5.* 21. § (4) bekezdése,

*6.* 24. § (4) bekezdése,

*7.* 41. § (3) bekezdés a) pontja,

*8.* 41. § (4) bekezdése,

*9.* 48. § (2) bekezdése,

*10.* 48. § (3) bekezdés b) pont bj) alpontja,

*11.* 48/B. § (3)–(5) bekezdése,

*12.* 51. § e) pontja,

*13.* 59. § c) pontja,

*14.* 65. § (1) és (2) bekezdése,

*15.* 1. függeléke,

*16.* 2. függeléke,

*17.* 3. függeléke.

**21. §**

Ez a rendelet 2024. november 28-án 15 óra 10 perckor lép hatályba, és hatálybalépését követően hatályát veszti.

Baracskai József Dr. Simon Beáta

polgármester jegyző

A rendelet 2024. november 28-én 15 óra ….. perckor kihirdetésre került.

Dr. Simon Beáta

jegyző

Végső előterjesztői indokolás

Zalaszentgrót Város Önkormányzata Képviselő-testületének jelenleg hatályos SZMSZ-ét a 25/2014. (XI. 28.) önkormányzati rendelet tartalmazza. A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 43. § (3) bekezdése értelmében a képviselő-testület az alakuló vagy az azt követő ülésen felülvizsgálja szervezeti és működési szabályzatáról szóló rendeletét, a jelen napirendi pont keretében ezen törvényi kötelezettségünknek teszünk eleget.

**Részletes indokolás**

**1.§-hoz**

A rendelet 1.§-a a képviselő-testület által önként vállalt feladatok pontosítását tartalmazza.

**2 .§-hoz**

A rendelet 2.§.-a a meghívó kiküldésének és közzétételének, valamint az írásos előterjesztés kiosztásának szabályait tartalmazó módosítást rögzít.

**3.§-hoz**

A  rendelet 3.§ a név szerinti szavazásra vonatkozó szabályozást egyszerűsítését tartalmazza.

**4.§-hoz**

A rendelet 4.§-a a lejárt határidejű határozatokra vonatkozó szabályozás módosítását tartalmazza.

**5.§-hoz**

A rendelet 5.§-a a rendelettervezet véleményezésére vonatkozó szabályozás módosításáról rendelkezik.

**6.§-hoz**

A rendelet 6.§-a a rendeletek kihirdetésére és publikálásár, valamint  a nyilvántartás vezetésére vonatkozó rendelkezések módosítását tartalmazza.

**7.§-hoz**

A rendelet 7.§-a a bizottsági szerkezet átalakítása okán pontosító rendelkezést rögzít.

**8.§-hoz**

A rendelet 8.§-a a bizottsági szerkezet átalakítása okán pontosító rendelkezést rögzít.

**9.§-hoz**

A rendelet 9.§-a a bizottsági szerkezet átalakítása okán pontosító rendelkezést rögzít, valamint ezzel összefüggésben a 2. melléklet módosításáról rendelkezik.

**10.§-hoz**

A rendelet 10.§-a a bizottsági szerkezet átalakítása okán pontosító rendelkezést rögzít.

**11. §-hoz**

A rendelet 11.§-a a korábban végrehajtott szervezeti átalakítás miatti pontosító rendelkezést tartalmaz.

**12.§-hoz**

A rendelet 12.§-a tanácsadó testületre vonatkozó szabályozás módosítását rögzíti.

**13.§-hoz**

A rendelet 13.§-a tanácsadó testületre vonatkozó szabályozás módosítását rögzíti.

**14.§-hoz**

A rendelet 14.§-az előirányzatokkal való gazdálkodásra vonatkozó rendelkezéseket tartalmaz.

**15.§-hoz**

A rendelet 15.§-a  a polgármesterre átruházott hatáskörök módosítását rögzíti.

**16.§-hoz**

A rendelet 16.§-a pontosító rendelkezést tartalmaz  a polgármester egyéb jogkörei tekintetében.

**17.§-hoz**

A  rendelet 17.§-a a közös hivatalra vonatkozó pontosítást rögzít.

**18.§-hoz**

A  rendelet 18.§-a az önkormányzati intézményekre vonatkozó szabályozás módosítását tartalmazza.

**19.§-hoz**

A rendelet 19.§-a az önkormányzat gazdálkodását ellenőrző külső szervek pontosítását tartalmazza.

**20.§-hoz**

A rendelet 20.§-a a hatályon kívül helyezendő jogszabályhelyek felsorolását tartalmazza.

**21.§-hoz**

A rendelet 21. a rendelet hatályba lépésének és hatályon kívül helyezésének időpontjáról rendelkezik.