Szám: 1-13/2024. 7. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2024. november 28-i rendes, nyilvános ülésére**

**Tárgy:** A magánszemélyek kommunális adójáról, az építményadóról és az idegenforgalmi adóról szóló rendeletek módosítása

**Tisztelt Képviselő-testület!**

A helyi adók megállapítása a települési önkormányzatok egyik legfontosabb, alaptörvényi felhatalmazáson alapuló joga, egyben a gazdasági önállóság egyik eszköze, valamint nem utolsósorban a megfelelő színvonalú helyi közszolgáltatások biztosításának alapvető forrása is. Az önkormányzati saját bevételek között is a helyi adók játsszák a legkiemelkedőbb szerepet.

Zalaszentgrót város közigazgatási területén az építményadó, a telekadó, a helyi iparűzési adó, az idegenforgalmi adó, valamint a magánszemélyek kommunális adója került bevezetésre.

Valamely adórendelet módosításakor figyelemmel kell lennünk a Magyarország gazdasági stabilitásáról szóló 2011. évi CXCIV. törvény 32. §-ában foglalt azon rendelkezésre, mely szerint a fizetési kötelezettséget megállapító, fizetésre kötelezettek körét bővítő, a fizetési kötelezettség terhét növelő, a kedvezményt, mentességet megszüntető vagy korlátozó jogszabály kihirdetése és hatálybalépése között legalább 30 napnak el kell telnie.

Településünkön a magánszemélyek kommunális adóját Zalaszentgrót Város Önkormányzatának 15/1991. (XII. 20.) számú rendelete szabályozza. Az adó évi mértéke adótárgyanként vagy lakásbérleti jogonként jelenleg 9.000,- Ft, amely összeget a 18/2017. (XII. 01.) önkormányzati módosító rendelet vezette be.

Az építményadóról szóló 8/1997.(XI.1.) számú rendelet alapján az építményadó évi mértéke, lakás esetében 500 Ft/m2, nem lakás céljára szolgáló építmény esetében 300 Ft/ m2, amely az építményadó 1998. január 1-i bevezetése óta nem változott.

Az idegenforgalmi adót a 22/2001.(XII.27.) számú önkormányzati rendelet szabályozza, az adó mértéke személyenként és vendégéjszakánként 250 Ft, amely a 2002. január 1-i hatálybalépése óta nem került módosításra.

Figyelembe véve a szűkülő önkormányzati forrásokat, a kialakult gazdasági körülményeket, az önkormányzatok számára 2025. január 1-től teljesen új helyzetet teremt az iparűzési rendszerének teljes átalakítása, a helyi iparűzési adóbevétel többletének tervezett elvonása. Amennyiben a város szeretné fenntartani intézményeinek és a szolgáltatások működésének jelenlegi színvonalát, a bevételeket növelni kell a feladatok ellátásához.

A helyi adókról szóló 1990. évi C. törvény (továbbiakban: Htv.) szabályozza az adók mértékének felső határát; ami a magánszemélyek kommunális adója esetében a törvény 26. §-a alapján 17.000 Ft, építményadó vonatkozásában a Htv. 16.§ a.) bekezdése alapján 1.100 Ft/ m2, idegenforgalmi adó vonatkozásában pedig a Htv. 33. § szerint 300 Ft személyenként és vendégéjszakánként. Ugyanakkor a törvény 6. § c) pontjában megfogalmazott - a fogyasztói árszínvonal-változások szorzatával számító - felhatalmazó rendelkezés alapján a tényleges adómaximum 2025. január 01. napjától magánszemélyek kommunális adója esetében 45.592,6 Ft/adótárgy, építményadó esetében (épület, épületrész után) 2.950,1 Ft/ m2, idegenforgalmi adó esetében (tartózkodási idő után) 804,5 Ft/fő/vendégéjszaka összegben is megállapításra kerülhetne. A felsorolt adómaximumok a Pénzügyminisztérium egyes tételes helyi adómértékek valorizációjáról szóló tájékoztatójában került meghatározásra.

Az előzőekben ismertetett indokokra tekintettel az alábbi adómérték emeléseket javaslom 2025. január 1-jétől:

* kommunális adó évi mértékének adótárgyanként vagy lakásbérleti jogonként a jelenlegi 9.000 Ft-ról 12.000,- Ft-ra,
* építményadóban a jelenlegi lakások után fizetendő 500 Ft/m2-ről 700 Ft/m2-re,
* nem lakás céljára szolgáló építmény esetében 300 Ft/ m2-ről 360 Ft/ m2-re,
* idegenforgalmi adóban a 250 Ft/fő/vendégéjszaka adómértéket 400 Ft/fő/vendégéjszakára emelni.

A leírtakat, az önkormányzat 2025. évre várható gazdálkodási körülményeit, az adóalanyok teherviselő képességét is figyelembe véve, álláspontom szerint a fenti összegű adómérték emelések nem tekinthetők eltúlzottaknak, mivel az elmúlt években nem történt meg az adómértékek inflációt követő emelése, amelynek következtében jelentősen veszítettek reál értékükből.

Végezetül összegzem a javasolt módosítás anyagi vonzatát a város költségvetésére, mely szerint - a jelenlegi kivetési adatokkal számolva – kommunális adóban évi 7,5 millió forint adóbevétel növekedés, építményadóban 6 millió forint, idegenforgalmi adóban 900 ezer Ft többletbevétel várható.

**Előzetes hatásvizsgálat a rendelethez:**

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a tisztelt Képviselő-testületet:

A rendelettervezet jelentősnek ítélt hatásai:

A társadalmi és gazdasági hatásvizsgálat kapcsán megállapítható, hogy az egyes adórendeletek tervezett módosítása igazodik a hatályos jogszabályokhoz. Az adminisztratív terhek a rendelet módosítását követően nem változnak. A rendelet módosítása környezeti és egészségi hatással nem jár. Az adómértékek emelésével a helyi adóbevételek növekedése várható.

A rendeletalkotás szükségessége, a jogalkotás elmaradásának várható következményei:

A helyi közszolgáltatások megfelelő szintű biztosítása az önkormányzat alapvető feladata, melyhez elengedhetetlen a helyi lakosság áldozatvállalása is. A jogalkotás elmaradása az adóbevétel növekedés elmaradását is jelentené.

A rendelet alkalmazásához szükséges személyi, szervezeti, tárgyi és pénzügyi feltételek:

Az új szabályok alkalmazásához, végrehajtásához nem szükségesek újabb munkaszervezési és pénzügyi intézkedések, a végrehajtáshoz szükséges feltételek személyi, szervezeti, tárgyi feltételek adottak. A pénzügyi feltételek rendelkezésre állnak.

Kérem a Tisztelt Képviselő-testületet, hogy az előterjesztés megvitatását követően fogadja el a módosító rendeletet.

**Zalaszentgrót**, 2024. november 25.

|  |  |
| --- | --- |
|  | **Baracskai József**  polgármester |

Az előterjesztés a törvényességi előírásoknak megfelel.

|  |  |
| --- | --- |
|  | **Dr. Simon Beáta**  jegyző |