Szám: 1-13/2024. 2. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2024. november 28-i, nyilvános rendes ülésére**

**Tárgy:** A Szervezeti és Működési Szabályzatról szóló 25/2014. (XI. 28.) önkormányzati rendelet felülvizsgálata

**Tisztelt Képviselő-testület!**

Zalaszentgrót Város Önkormányzata Képviselő-testületének jelenleg hatályos Szervezeti és Működési Szabályzatát a 25/2014. (XI. 28.) önkormányzati rendelet tartalmazza. A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 43. § (3) bekezdése értelmében a képviselő-testület az alakuló vagy az azt követő ülésen felülvizsgálja szervezeti és működési szabályzatáról szóló rendeletét, a jelen napirendi pont keretében ezen törvényi kötelezettségünknek teszünk eleget.

A fenti hivatkozott jogszabályi rendelkezésre tekintettel szükséges az SZMSZ felülvizsgálata.

Ennek alapján a tervezett módosítás több §- is érint, amelyek lényegi tartalma az alábbiakban foglalhatók össze:

1. **Bizottsági szerkezet átalakítása**: Zalaszentgrót Város Önkormányzata Képviselő-testülete jelenleg az alábbi számú és összetételű bizottságokkal rendelkezik:

|  |  |  |
| --- | --- | --- |
|  | ***Képviselő-testületi***  ***Tag*** | ***Nem képviselő-testületi***  ***Tag*** |
| - Gazdasági és Városfejlesztési Bizottság | 3 | 2 |
| - Pénzügyi és Ügyrendi Bizottság | 2 | 1 |
| - Szociális és Humán Ügyek Bizottság | 3 | 2 |

Az előzetesen lefolytatott egyeztetések alapján a bizottsági szerkezet átalakítása iránti igény merült fel, amelynek indokai az alábbiak:

1. a helyi önkormányzati képviselők és polgármesterek választásáról szóló 2010. évi L. törvény 4. § d) pontja alapján Zalaszentgróton, mint 10 ezer lakosságszám alatti településen a Képviselő-testület létszáma változatlanul 8 fő,
2. a polgármester és az alpolgármester továbbra sem lehet tagja egyetlen bizottságnak sem, illetőleg
3. a bizottságok tagjainak több mint a felét a Képviselő-testület tagjai közül kell választani,
4. az Mötv. 57.§ (2) bekezdése alapján 2000 főt meghaladó lakosságszámú településen pénzügyi bizottság létrehozása kötelező.

A javasolt átalakítás alapján a jelenleg 5 tagból álló (3 fő képviselő és 2 fő nem képviselő) Gazdasági és Városfejlesztési Bizottság és a 3 tagból álló (2 fő képviselő és 1 fő nem képviselő) Pénzügyi és Ügyrendi Bizottság „összevonása” révén egy új, 7 tagból álló (4 fő képviselő és 3 fő nem képviselő) bizottság kerül létrehozásra Pénzügyi és Gazdasági Bizottság elnevezéssel.

Javasolt bizottsági szerkezet:

|  |  |  |
| --- | --- | --- |
|  | ***Képviselő-testületi***  ***Tag*** | ***Nem képviselő-testületi***  ***Tag*** |
|  |  |  |
| - Pénzügyi és Gazdasági Bizottság | 4 | 3 |
| -Szociális és Humán Ügyek Bizottsága | 3 | 2 |

Az új bizottság feladat-és hatásköre a Pénzügyi és Ügyrendi Bizottság és a Gazdasági és Városfejlesztési Bizottság feladat-és hatásköreivel megegyező. A Szociális és Humán Ügyek Bizottságának működésére és összetételére vonatkozó szabályok a változatlanok. A javasolt bizottsági szerkezet alapján – a polgármester és az alpolgármester kivételével – minden települési önkormányzati képviselő egy bizottság munkájában vesz részt, amely révén a korábbi helyzet, miszerint néhány képviselő több bizottság munkájában tagként vagy elnökként érintett volt, kiküszöbölhető.

Az átalakítással egyidejűleg áttekintésre kerültek az egyes bizottságok feladat-és hatáskörei, amelyekben pontosítások eszközölésére került sor. A vagyonnyilatkozat a helyi önkormányzati képviselőket és bizottsági tagokat minden évben terhelő kötelezettség, amelynek nyilvántartását, ellenőrzését eddig a Pénzügyi és Ügyrendi Bizottság végezte. A bizottsági szerkezet átalakítására tekintettel javaslom e feladat címzettjeként a jövőben a Szociális és Humán Ügyek Bizottsága nevesítését.

1. **Tanácsadó testületre vonatkozó szabályok módosítása**: A tanácsadó testület, mint jogintézmény beiktatására 2020. január 01-jei hatállyal került sor. Az előző ciklusban szerzett tapasztalatok alapján a városrészekben élő tanácsadó testületi tagok a kötött és bürokratikus részönkormányzati működést felváltva hatékony segítséget jelentettek mind a városvezetés és a tanácsnokok, mind az adott településrészen élő lakosság számára. Zalaszentgrót 6 városrésszel rendelkezik, így összesen 12 fős testület segítette a tanácsnokok munkáját. Fontosnak tartom azonban a városközpontban élők képviseletét is a tanácsadó testületben, így annak további 2 fővel történő bővítését javaslom, amely 2 fő a városközpontban élők érdekeit tudják képviselni és segíteni a tanácsnokok munkáját. A tanácsadó testület tagjainak megbízása polgármesteri hatáskör, a gyors, hatékony munkavégzés és együttműködés érdekében indokolt a lakossági fórumon való jelölési eljárás elhagyása. A tanácsadó testület feladatai is pontosításra kerültek, amelynek indoka, hogy a városközpontot képviselő tanácsadó tagokkal való bővítés.
2. **Területfelelősi rendszerre vonatkozó szabályozás beiktatása:** Az elmúlt ciklusban kialakított tanácsnoki rendszer és a tanácsadó testületi működés összeségében jól működött, azonban a korábbi, városrészi vezetőhöz hasonló pozíció kialakítása merült fel igényként. Egyetértek azzal, hogy az egyes városrészek esetében valóban legyen kijelölve a képviselők közül egy-egy „területfelelős”, sőt a város, ún. belváros esetében is kerüljön sor tanácsadó testületi tag megbízására és területfelelős kijelölésére a polgármester részéről. A területfelelősként kijelölt önkormányzati képviselő elsődleges feladata a városi és városrészi igények összegyűjtése, kapcsolattartás az adott városi, illetve városrészi tanácsadó testületi tagokkal. Megítélésem szerint ezzel a felelősi rendszerrel kiszámíthatóbbá válik a kommunikációs folyamat, illetve az egyes városi és városrészi érdekek érvényesítése és az igények megvalósításának eredményessége növelhető, mely mindenképpen támogatandó.
3. **Pontosító rendelkezések átvezetése**: Jelen rendeletmódosítás a hatályos SZMSZ több pontját érinti, amelyek többsége azonban olyan pontosító rendelkezést tartalmaz, amelyet az időközben bekövetkezett jogszabályi-vagy egyéb változások, továbbá a szabályozás és a ténylegesen alkalmazott gyakorlat közötti eltérés feloldása indokol. Ilyen pontosító rendelkezések többek között az önként vállalt feladatok pontosítása, a munkaterv készítésének, a képviselő-testületi ülés anyagának, meghívó közzétételének, lejárt határidejű határozatok készítésének, a rendelet kihirdetésének gyakorlata. Áttekintésre kerültek a polgármester részére a képviselő-testülettől átruházott hatáskörök is, amelyek esetében a bérlemény bérlő általi átalakításához való hozzájárulás esetén a bruttó 1 millió Ft összeghatár 3 millió Ft-ra történő emelését, valamint a közérdekű használati jog, vezetékjog és szolgalmi jog alapítása tárgyában biztosított hozzájárulás megadása során szintén a bruttó 1 millió Ft összeghatár 3 millió Ft-ra történő emelését tartjuk indokoltnak a jelenlegi piaci viszonyokat figyelembe véve. A magyar építészeti szabályozás történetének jelentős mérföldköve a magyar építészetről szóló 2023. évi C. törvény, amely nagymértékben befolyásolja a magyar építészeti kultúra fejlődését, az épített környezet védelmét és alakítását, a települések tervezését és fejlődését, valamint a hatósági eljárásokat, az ügyintézés menetét. A Méptv. 2024. október 1-jén hatályba lépő részei jelentős mértékben alakítják át a főépítészi és tervtanácsi rendszert is. A jogszabály a települési önkormányzatokat, adott esetben a képviselő-testületet is érintő jelentős szabályokat tartalmaz, amelyek közül az egyik a települési követelményekről szóló tájékoztató megadása. Tekintettel arra, hogy a településképi eljárással kapcsolatos egyéb eljárások már jelenleg is a polgármesterre átruházott hatáskörök között kerültek nevesítésre, javasoljuk a tájékoztató megadásával kapcsolatos hatáskör átruházását a polgármesterre az egységes gyakorlat kialakítása érdekében. A polgármester illetményének és jutalmazásának megállapítása a képviselő-testülettől el nem vonható hatáskör, így annak bizottsági javaslattól történő függővé tétele jogilag nem indokolt. A jelenlegi szabályozás függelék formájában tartalmazza a képviselő-testület és a bizottságok tagjainak meghatározását, amely nem része a jogszabálynak – így a jogszabályszerkesztésre vonatkozó előírásokra figyelemmel – hatályon kívül helyezése indokolt.

**Előzetes hatásvizsgálat a rendeletekhez:**

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a tisztelt Képviselő-testületet:

A rendelettervezetek jelentősnek ítélt hatásai:

A társadalmi és gazdasági hatásvizsgálat kapcsán megállapítható, hogy a rendeletek tervezett módosításai igazodnak a központi jogszabályokhoz. Az adminisztratív terhek a rendeletek módosítását követően nem változnak. A rendeletek módosítása környezeti és egészségi hatással nem jár.

A rendeletalkotás szükségessége, a jogalkotás elmaradásának várható következményei:

Az SZMSZ módosítását elsősorban az Mötv. 43. § (3) bekezdésében megfogalmazott kötelezettség, illetve az önkormányzati működés hatékonyságának növelésére való igény teszi indokolttá. A SZMSZ felülvizsgálati kötelezettség kógens törvényi rendelkezésen alapul, elmaradása törvénysértő állapotot eredményezne.

A rendelet alkalmazásához szükséges személyi, szervezeti, tárgyi és pénzügyi feltételek:

Az új szabályok alkalmazásához, végrehajtásához nem szükségesek újabb munkaszervezési intézkedések, a végrehajtáshoz szükséges feltételek személyi, szervezeti, tárgyi feltételek adottak. A pénzügyi feltételek rendelkezésre állnak.

A fentiek alapján javaslom Zalaszentgrót Város Önkormányzata Képviselő-testületének a Szervezeti és Működési Szabályzatáról szóló 25/2014. (XI. 28.) önkormányzati rendeletének felülvizsgálatát.

Kérem a T. Képviselő-testületet, hogy az előterjesztést szíveskedjen megtárgyalni, és az I. mellékletként csatolt módosító rendelettervezetet elfogadni.

**Zalaszentgrót**, 2024. november 25.

|  |  |
| --- | --- |
|  | **Baracskai József**  polgármester |

Az előterjesztés a törvényességi előírásoknak megfelel.

|  |  |
| --- | --- |
|  | **Dr. Simon Beáta**  jegyző |