
**1.melléklet**

A helyi jelentőségű természeti terület védetté nyilvánításáról szóló 16/2024. (XI.29.) önkormányzati rendelethez

**A Batthyány-kastély parkja helyi természetvédelmi terület természeti értékei**

Helyi védett terület a város belterületén a Zala-völgy mellett álló Batthyány-kastély parkja. A terület védettségét Zala Megye Tanácsának Közlönye XV. évf. 3. számában (1974.február 15.) megjelent 14/1974. VB. határozata mondta ki.



A védettség a belterületi 247, 248/a, 248/b és 249. helyrajzi számú ingatlanokra vonatkozott.

A terület a Tardy János által szerkesztett, 1996-ban megjelent Magyarországi települések védett természeti értékei c. könyvben is szerepel, a Zala megyei értékleltárban a 85. számmal. A fásszárúak felsorolása mellett egy fotót és térképet is tartalmaz a bejegyzés: a kastély látható a platánokkal.


A több, mint 200 éves park értékét döntő mértékben a dendrológiai értékek jelentik: a hatalmas famatuzsálemek között az őshonos fákat a hegyi juhar (Acer pseudoplatanus) és a kocsányos, vagy mocsártölgy (Quercus cerris) színváltozatai, mezei juhar (Acer campetre), magas kőris (Fraxinus excelsior), kislevelű hárs (Tilia cordata), mezei szil (Ulmus minor), dió (Juglans regia), nyír (Betula pendula), gyertyán (Carpinus betulus), éger (Alnus glutinosa), tiszafa (Taxus baccata) képviselik.

A nem őshonos, ill. egzóta fafajok közül a platán (Platanus hybrida), vadgesztenye (Aesculus hippocastanum), szivarfa (Catalpa bignonioides), japánakác (Styphnolobium japonicum), lepényfa (Gleditsia triacanthos), zöld- és ezüst juhar (Acer negundo, A. saccharinum) mellett a tűlevelűeket a luc (Picea abies), erdei-, fekete-, sima- és ezüstfenyő (Pinus sylvestris, P. nigra, P. strobus, P. purgens (Glauca)) mellett az oregoni hamisciprus (Chamaecyparis lawsoniana), tuja (Thuja occidentalis) és a páfrányfenyő (Ginkgo biloba) említendő.


A cserjék is többnyire egzóták; közülük a cseresznyeszilva (Prunus cerasifera), áljázmin, avagy jezsámen (Philadelphus coronarius), aranyfa (Forsythia intermedia), nagyvirágú liliomfa (Magnolia grandiflora), vérmogyoró (Corylus avelliana ’purpurea’), puszpáng (Buxus sempervirens).

A gyepszint a park jellegből adódóan jellegtelen, fajszegény pázsit, melyet évente többször nyírnak.

A park esetében a zoológiai értékeket is meg kell említeni; főképp a magas, terebélyes fák számos madárfajnak biztosítanak fészkelési és táplálékszerzési lehetőséget. Ezek közül kiemelendő a védett vetési varjú (Corvus frugilegus) költőtelep a platánok felső koronaszintjében.



A védelem a védelmi határozat óta érvényben van, az azóta eltelt időszakban a város újabb települési rendezési terveiben változatlanul szerepel. A legutóbbi, Zalaszentgrót város településképének védelméről szóló 21/2017. (XII. 15.) önkormányzati rendeletében is ennek megfelelően jelezve van 9-es számmal.





**Védett fajok**

Tiszafa (Taxus baccata), vetési varjú (Corvus frugilegus) költőtelep, erdei fülesbagoly (Asio otus).

**Javasolt kezelés**

A park faállomány jó egészségi állapotban van. Természetesen az idős fákon megjelent a csúcsszáradás, elszáradt ágak, azonban ez nem nagy nagyságrendű, a többszáz éves fák esetében természetesnek mondható folyamat. Az egyedüli problémát a fákra felfutó borostyán (Hedera helix) okozza, mely, ha elhatalmasodik megfojtja a fát, mely aztán elpusztul. A borostyán felfutó szárát a föld felett el kell vágni és lehetőség szerint minél magasabban megtisztítani tőle a törzseket. Amennyiben újabb fák telepítésére kerül sor, ügyelni kell, hogy azok későbbi növekedésük során ne árnyékolják le a szép, szabadállású idős példányokat, ill. ne legyenek alászorulók, árnyékban növekedők.

A cserjeszint fajösszetétele kertészeti esztétikai elveket követ, természetvédelmi szempontból jelenlétük indifferens.

A gyep gyakorta nyírt pázsit, melynek fajkompozíciója napjainkra az eredeti gyepvegetációból csupán néhány fűfajra és a kozmopolita fajokra korlátozódik. A jelenlegi kezelési mód a továbbiakban fenntartható. Vonzerejét geofitonok telepítésével lehetne növelni.

